Hver dag i overgangsviduet kommer det opp mot 15 direkte forespørsler fra spillere og agenter inn til sportssjef Svein-Morten Johansen. Dessuten kommer det daglig - hele året - mailer og meldinger på Facebook fra spillere fra stormakter som Brasil, Ghana, Italia, Spania, Kroatia samt mange andre nasjoner.

Gutter helt ned i 14-årsalderen, men de fleste som er mellom 17-19 år, skriver at de vil spille for TIL.

- Et viktig budskap til de unge spillerne i klubben vår som ønsker å bli en toppspiller, er at flere tusen ville gjort alt de kunne for spilt for A-laget i TIL. Det merker jeg gjennom alle henvendelsene vi får fra både agenter og spillere. Det er spillere som skriver at de vil gjøre hva som helst for å få et prøvespill, sier sportssjef i TIL, Svein Morten Johansen.

Egen utviklingsavdeling viktigst

Klubbens utviklingsarena for egne talenter har gitt resultater, for dagens stall har syv spillere som har kommet den veien, mens både Peter Aas og Henrik Johnsgård har vært med på begge treningsleirene til Tyrkia og Spania samt at Gustav Severinsen var med til Tyrkia.

Det viser at man kan gå gradene i klubben og blir spiller på A-laget i TIL.

- De unge spillerne i vår klubb er heldig fordi vi har sagt at vi først og fremst skal vi se hva som rører seg i egen utviklingsavdeling og region, før vi begynner å bevege oss ut i Norge og utlandet. 50 prosent av stallen skal være utviklede spillere, så blikket på egne spillere er stort, og det betyr at vi parerer bort så å si alt av henvendelser som kommer utenfra.

Faste nettverk

Det er ikke slik at klubben ikke bryr seg om andre marked. Men da handler det om gode kontakter man kan stole på.

- Vi har noen faste nettverk som vi jobber opp mot.

STOL PÅ MEG: Svein-Morten Johansen.

De siste par ukene har en spansk agent skrevet mange meldinger på Facebook samt sendt mail og skrevet flere SMS.

- I går kom en spansk agent på treningen og spurte om et møte. Jeg sier at jeg ikke vil ha møte her nede. Dette fordi vi har opparbeid oss noen faste kontakter. Så prøver vi heller å jobbe tett mot dem, i stedet for å ta imot alle nye henvendelser, for da blir vi forstyrret.

- Jeg har hatt flere slike møter på La Manga før, og ikke noe har kommet ut av det, legger sportssjefen til.

- Det er klart at et størst mulig nettverk kan være bra, men vi fortrekker å gå for kvalitet foran kvantitet. Vi har et godt forhold til de beste i Norge, et godt nettverk på Island, vi har noen i Balkan som vi ser på og så har vi samarbeidet med Diambars.

Samarbeid med europeisk toppklubb

I tillegg til å etablere nettverk som man stoler på, så jobber TIL med å få et samarbeid med en europeisk toppklubb.

- Vi har en prosess gående med tanke på et samarbeid med en klubb på øverste nivå i Europa. Det er snakk om en klubb som har stor spillerlogistikk, og som har mange på U23, men ikke får disse inn i A-stallen og trenger klubber som spillerne kan lånes ut til, sier Johansen..

- Vi prøvde med Fulham, men det vi så var at vi ikke fikk tilgang på nok gode spillere, for spiller nummer 25 i Fulham var ikke god nok. Det er tre ting vi er ute etter. Vi må tilgang til gode nok spillere, bygge en bro der man kan lære noe og våre akademispillere må kunne dra på treningsopphold der.

Tilbudt spiller fra Barcelona

For en tid tilbake ble TIL tilbudt en spiller fra Barcelona

- Vi hadde kommet langt på vei med en ung spiller fra Barcalona via en agent. — Svein-Morten Johansen

- Vi hadde kommet langt på vei med en ung spiller fra Barcalona via en agent. Vi hadde video og sett spilleren som hadde spilt for B-laget i Barcelona. Det ble fremstilt at på det tidspunktet i hans karriere, så ville det vært perfekt å komme til TIL, sier Johansen.

- Men så sprakk det akkurat i det overgangen skal realiseres. Det viste seg at ting ikke var akkurat som det ble fremstilt. Det som ble brukt argument når det ikke gikk, var at spilleren ombestemte seg. Min analyse av dette var at det ikke fantes en sterk relasjon mellom agenten og spilleren. Og så tilbydde han en annen spiller, som han hadde en relasjon til. Dette er lit typisk, agenter presentere en god spiller som kan være realistisk, mens de hadde en annen som var den de hadde planer om å tilby hele veien.

Ikke overraskende, har også Alieu Darbo, spilleren som har reist rundt Europa på flaske premisser, prøvd seg på TIL. Men klubben ante ugler i mosen.

- Vi fikk en mail fra en scout i Bayern München, og det viste seg å være svindel. På det tidspunktet gikk jeg gjennom alle henvendeleser og da diskuterte jeg med Steinar Nilsen, som var trener da, og vi så at det var noe som ikke stemte. Hadde han sendt mail i dag, så hadde jeg ikke lest den.

Norske talenter

En norsk toppklubb kan ikke bare basere seg på egne spillere. Og TIL har lykkes mange ganger med å hente spillerne som har slitt i andre klubber, som har blomstret etter de kom til Tromsø.

TOPPSCORER 2016: Thomas Lehne Olsen.

- TIL har historisk sett over flere perioder hatt det som et kjennetegn å bringe ut potensialet i spillere. Det er mange eksempler, som Erik Pedersen og Stig Arne Gjellestad i den første perioden etter opprykket, og nærmere nåtid har vi sett det i Fredrik Björck og Mustafa Abdellaoue. I nyere tid har vi Magnar, Thomas og Christian.

Thomas Lehne Olsen satt mye på benken i Strømsgodset og ble hentet til TIL før fjorårets sesong.

- Vi syns spillerne som i utgangspunktet har et stort talent er interessante. Thomas var vi interessert allerede i 2012, men så gikk han til Godset, men der fikk han ikke spille så mye. Vi visste han hadde et potensial som ikke var utnyttet, sier Johansen.

Får tillit

Alle med hjertet i TIL vet hvordan det gikk.

Lehne Olsen ble toppscorer i fjor for Gutan og ble kåret til årets spiller av Isberget.

- Muligheten i TIL har betydd at jeg har kommet et stort steg videre i karrieren. — Thomas Lehne Olsen

- Muligheten i TIL har betydd at jeg har kommet et stort steg videre i karrieren. Fra å være en spiller som gikk mye inn og ut i Eliteserien til at jeg fikk muligheten til å etablere meg på dette nivået, sier Lehne Olsen.

- I tillegg til at jeg så at andre fikk tillit når de kom til TIL, så visste jeg også at spisser i TIL som har gjort det bra, også får muligheten til å gå til større klubber. Det var en stor grunn til at jeg valgte TIL. Dessuten ville trenerne satse på meg, så det ble et greit valg, legger han til.

Tar vare på spillerne

To andre som har også etablert seg på i Eliteserien gjennom spill i TIL, er Magnar Ødegaard og Christian Landu-Landu.

MIDTSTOPPER: Magnar Ødegaard

- Jeg har fått mye tillit over tid selv om jeg har variert i prestasjonene, det er helt avgjørende for meg om jeg skal ta nye steg som fotballspiller, så jeg er veldig glad for at jeg bestemte meg for å komme til TIL. Jeg kjente til klubben fra før av og de hadde en historie for å ta vare på spillere, og gjorde man det bra, så er det en klubb man kan bli solgt videre fra, sier Ødegaard.

- Det har gitt meg gode muligheter til å spille mye over tid. Det er ingen automatikk i det, for man må fortsatt prestere. Jeg har vel mer eller mindre spilt fast og kun vært satt ut av laget to ganger på to sesonger. Jeg har fått vist meg frem på både godt og vondt, og har fått lært veldig mye. De satser på å få i gang spillerne samt at de vil utvikle de man har. For spillerne som ikke har en bratt utvikling, så er det en mulighet å komme skikkelig i gang med karrieren. Vi får så mange muligheter her, så det er bare opp til oss selv å prestere, sier Landu-Landu.

TERPER: Christian Landu-Landu.

- Det gjelder flere som kom samtidig som meg, slik som Gudmund, Gjermund, Thomas og Magnar. De har gitt oss en plattform å bygge oss videre på, og vi ønsker å gi noe tilbake i form av gode prestasjoner. Slik vi kan bidra til at klubben kan ta nye steg, legger han til.

Krevende

Selv om dette er suksesshistorier, så er det ikke slik at hverdagen til Svein-Morten Johansen alltid er like enkel.

- Den tøffeste delen av jobben er å si til noen at de ikke har en fremtid i klubben lengre, sier sportssjef.

- Vi jobber for å ha tette og gode relasjoner til spillerne, og når vi er i den fasen at vi ikke fornyer en kontrakt, så sier man til dem at vi velger deg bort og tar noen andre inn. Det som er viktig i slike sammenhenger, og det prøver jeg alltid å få til, er å bruke mest mulig fotballens natur i en slik samtale og plukke bort det personlige. Vi har hatt fantastiske personer som Remi Johansen, Lars-Gunnar Johnsen, Christer Johnsgård, Henrik Gjesdal og Lars Henrik Andreassen med flere som har forlatt klubben. I alle disse samtalene har vi fått formidlet at de er gode fotballspillere og fantastiske personer, men noen ganger må man skilles.

Resultatfokus

Fotball, som i andre idretter, så handler om å oppnå best mulig resultater.

- Alt handler om å skape resultater. Det tror jeg mange spillere forstår, men det er klart det er en vanskelig prosess når vi bestemmer oss for at noen må dra.

- Det engasjement som er rundt TIL på alle måter, er nerven i TIL. — Svein-Morten Johansen

I høst opplevde klubben et enormt engasjement da Johnsgård ikke fikk ny kontrakt. Mange var veldig frustrert over klubbens valg.

- Det engasjement som er rundt TIL på alle måter, er nerven i TIL. Uten det, så hadde ikke klubben vært noe som helst. Det er veldig bra at folk bringer inn veldig sterkt engasjement, og at noen knytter et personlig bånd til en spiller, det skjønner jeg veldig godt. Da gjelder det for oss å ta et steg tilbake og tenke på objektiviteten og resultatkravet. De samme supporterne har de samme kravene til at vi skal levere resultater. Klubben må være viktigst for alle. For meg, for spilleren og for supporteren. Alt vi er satt til å gjøre er for klubbens beste og ikke basert på individ, som meg selv, eller styremedlem eller supporter.

- Det må alltid være klubben som står i sentrum for beslutningene. Det betyr at noen ganger gjør vi beslutninger som vil skape kontrovers, legger han til.